Kennel Amazing Tiklo's (1)
Mor til 3 hunde (0)
Tiklo Hundeskole, træning (0)
Af Tine Kloster oprettet d. 25/09 2017 under Kennel Amazing Tiklo's
Dette er beretningen om en berner sennentæven Chantal, der i forbindelse med en hvalpefødsel blev erklæret død,
men som i dag lever i bedste velgående. Meget symbolsk skete Chantals genopstandelse påskemorgen
Når man som opdrætter har en tæve på vej i fødsel, er det altid lidt med nerverne ude på tøjet. Vi håber jo at alt forløber, som det skal, og det gør det da heldigvis også langt de fleste gange – men der sker også uforudsete ting undervejs…
Fødslen går i stå
Om formiddagen den 15. april begyndte vores tæve Amazing Tiklo’s Crush on You ”Chantal” at blokke op. Resten af dagen og aftenen forløb helt normalt og ved midnatstid den 17/4 intensiveredes opblokningen. Ca. 1.30 kom der et par kraftige presseveer, og vi kunne mærke et lille hoved i livmodermunden. Alt forløb jo som det skulle. Desværre gik det hele totalt i stå efter de to presseveer…
Vi kontaktede vores dyrlæge og kørte ind med Chantal – måske lidt vestimulerende og kalk kunne sætte fødslen i gang igen. På dette tidspunkt kunne dyrlægen ikke mærke en hvalp i fødselsgangen – og trods lidt fødselshjælp lykkedes det ikke at få gang i veerne igen.
Vi aftalte med dyrlægen, at vi desværre blev nødt til at lave et kejsersnit. Vi spurgte også, om det var muligt ved samme lejlighed, at få Chantal steriliseret – altså fjerne hendes livmoder, da hun ikke skal have flere hvalpe, hvilket der ikke var noget i vejen for. Det gør mange opdrættere, når det er sidste gang fødsel ved kejsersnit, så skal tæven jo ikke udsættes for narkose igen senere og ingen fare for livmoderbetændelse…
Chantal kollapser
Chantal kom derfor på operationsbordet ca. kl. 4.00 og to dejlige tævehvalpe blev forløst. Ca. kl. 7.00 kørte vi hjem med den lille familie. Chantal var træt, men det havde jo også været et langt døgn og oven i købet med et operativt indgreb. Vi lagde de to små i hvalpekassen, og Chantal gik selv op i kassen til dem, hvor de fik lov at die, så de fik råmælken. Efter ca. 1½ time forlod hun hvalpekassen og gik ud i vores entré, hvor hun lagde sig – her er mere køligt, og vi opfattede det egentligt ikke forkert, at hun lige trængte til et pusterum, og gerne ville hvile lidt ud. Selv om det er mest naturligt for tæven at blive ved sine hvalpe.
Efter et kvarters tid gik jeg ud til Chantal, for at se om hun var helt OK. Jeg fik hende til at rejse sig, men så kollapsede hun og faldt om på gulvet. hendes slimhinder var meget blege, og temperaturen var 39,4. Vejrtrækningen var regelmæssig, men hun var meget svær at få kontakt med. Vi fik hende ud i bilen og min mand kørte afsted med det samme, hvorefter jeg kontaktede dyrlægen og sagde de var på vej, da Chantal havde det meget dårligt. Jeg blev ved hvalpene og prøvede at få lidt modermælkserstatning i dem.
Noget af en rutsjetur
Efter 30 minutter ankom min mand til dyrlægen og der blev nu lagt væskedrop. Chantal fik også injektion med binyrebarkhormon og K-vitamin, der blev udtaget en blodprøve til undersøgelse af infektionstal og blodprocent. Efter ca. 10 min. med drop, blev slimhinderne fint lyserøde igen og Chantal kvikkede op igen hun reagerede på lyde, hendes navn osv. Dyrlægen mente, det var et kredsløbschok og vurderede, at tingene var stabiliseret igen. Blodprøven viste heller ikke noget kritisk – selvfølgelig var blodprocenten lidt lav, da hunden lige havde været gennem en operation og fået fjernet en hel del blodfyldt væv.
Min mand fik Chantal med hjem igen – men denne gang nåede de kun carporten. Da han forsigtigt ville tage Chantal ud af bilen, blev hun igen dårlig og kollapsede. Han kørte øjeblikkelig retur til dyrlægen og jeg ringede og sagde, at de var på vej igen.
En forfærdelig nyhed
To dyrlæger stod klar på klinikken og ca. 12.15 blev Chantal atter gjort klar til operation. De gav hende væskedrop og præbedøvelse, og hun blev lagt på operationsbordet, intuberet, bedøvet og monitoren blev tilsluttet. De første suturer var netop klippet op, da der indtrådte hjertestop.
Dyrlægerne handlede hurtigt, gav adrenalin, hjertemassage og ventilerede lungerne vha. ballonen på anæstesiapparatet, men efter 12 minutter uden resultat erklærer de Chantal død.
Min mand ringede til mig kl. 12.58 og fortalte den forfærdelige nyhed, at vi havde mistet vores elskede hund.
Da jeg fik beskeden foer tankerne gennem hovedet på mig, hvordan kunne det gå SÅ galt ? Midt i en blanding af hysteri og tårer, fattede jeg mig til at tænke på de to små der lå under varmelampen i kassen, så kontaktede jeg ”Ammestuen” på FaceBook.
Chantal havde jo to år forinden selv oplevet at have 4 labrador hvalpe i hvalpekassen, som havde mistet deres mor, så nu håbede jeg bare, at nogle kunne hjælpe mig.
Lige da jeg havde lagt det op på FaceBook kom jeg i tanke om, at en Berner Sennen opdrætter, der faktisk ikke bor så langt fra os, netop havde fået 4 hvalpe, der nu var 4 dage gamle. Jeg kontaktede hende, og hun sagde, at selvfølgelig skulle jeg bare komme med de to moderløse, da hendes tæve havde masser af mælk.
Da Jens havde taget afsked med Chantal på klinikken, spurgte dyrlægerne om de måtte have lov til at obducere Chantal, da de gerne ville finde årsagen til, hvorfor det hele gik så galt.
Min mand bifaldt dette, og de lavede et langt obduktionssnit og konstaterede at Chantal var fyldt med blod i bughulen. Dyrlægerne begyndte nærmest at øse blod ud – lagde organer lidt til side (skar dog ikke), og da Chantals bughule næsten var tømt for blod, råbte den ene dyrlæge ”hun trækker vejret”… og en helt vanvittig stemning bredte sig på operationsstuen. I stedet for obduktion, startede processen med at tjekke suturer ved æggestokke og den fjernede livmoder. Det viste sig at blodet havde sivet ved suturen ved snittet, hvor livmoderen var fjernet.
Chantals vejrtrækning var med det samme klippestabil og monitoren, som var monteret igen, viste at hjerterytmen var ligeså stabil.
Kl. 13.21 ringede min mand for at fortælle mig, at Chantal kom med hjem igen. Han turde ikke give mig besked tidligere, da han ville være sikker på, at Chantals genopstandelse ikke bare var en drøm – men virkelighed.
Dyrlægerne der behandlede Chantal har begge 30 års erfaringer, og de har ALDRIG oplevet noget lignende dette. De var faktisk lige så chokerede som os.
Amazing Tiklo’s Crush on You “Chantal” Hjemme igen efter at have fået to hvalpe ved kejsersnit, kollapset 2 gange, været erklæret død i 12 minutter og udsat for påbegyndt obducering – hvor de dog kun nåede til selve snittet.
5 dage efter dødserklæringen var Chantal på toppen igen. Her ligger hun og passer sine to hvalpe til ug med X og slange. Hjertelyden har været 100% stabil siden ”genopstandelsen påskemorgen” og vi er jo ovenud lykkelige over at have vores dejlige pige tilbage efter dette sande mareridt.
En ubeskrivelig sej tøs
10 dage senere var Chantal inde og få fjernet sting, og hun fik taget ny blodprøve. Her var tallene igen fine. Blodprocenten manglede lidt, men var allerede øget med 60% på daværende tidspunkt.
Amazing Tiklo’s Hosianna of Easter “Tjanna” og Amazing Tiklo’s Hildur Born Queen “Mira” : 5 uger. Da Chantal ikke skal have flere hvalpe. Blev Tjanna en lille ”keeper” hos os….
Familien er samlet. Chantal på 5½ år samt hendes to døtre Amazing Tiklo's Ever Lasting Love "Atell" på 2 år samt sidste skud på stammen Amazing Tiklo's Hosianna of Easter "Tjanna" fra Chantals sidste kuld.
Hvis vi som opdrættere tænkte på hvor galt det kan gå med vores tæver i fødsel, så ville vi nok aldrig parre dem, men når man samtidig elsker livet med hundene, hvalpene og alt hvad der følger med af herlige oplevelser, så fortsætter man selvfølgelig som opdrætter.
Både Jens og jeg er meget taknemlige for, at dette påskemirakel sluttede, som det gjorde, og at vi har vores dejlige Berner pige, som nu skal nyde livet her hos os. Chantal har selvfølgelig lovet, at hun bliver hos i mange mange år…. Hun er jo en ubeskrivelig, super sej ”tøs”.
Bonna Zoëga
10/10 2017 kl. 07:26
Kære Jens og Tine. Den mest fantastiske og livsbekræftende historie jeg nogensinde har oplevet. Er så jublende glad på jeres vegne, at Chantal stadig er hos jer, og at I fik 2 vidunderlige hvalpe Mange kærlige hilsener fra mig Bonna